ཅི་ཞིག་རྩོམ་མཁན་དུ་ཁས་འཆེས་པ་དང་རིག་པ་སྨྲ་བའི་ཚུགས་ཀ་འདོན་མཁན་གྱི་མི་བུ་མང་ཚོད་ཅིག་ལ་ལས་ཀ་གཞན་ཞིག་ཡོད་པ་ནི།ནམ་ནམ་ཞར་ཞར་དུ།བོད་ཀྱི་གཞོན་སྐྱེས་ཚོའི་བསམ་བློ་གསར་བའི་མགོ་གང་ནས་འབུས་ན་དེ་ལ་རྒྱུགས་ནས་འབུར་འཇོམས་དང་དཀྲུགས་གཏམ་སྨྲ་བར་ལོབས་འདུག་པ་ལས།སོ་སོ་འཚོ་གནས་བྱེད་སའི་རྒྱལ་ཁབ་ཡར་རྒྱས་ཅན་དེ་དག་གི་རིག་གཞུང་འགངས་པོ་ཆེ་སྟེ་མིའི་རིགས་རིག་པ་དང་།ཚན་རིག་རིག་པ།སློབ་གསོ་རིག་པ་དང་བཟོ་འགོད་རིག་པ།འཚོ་གནས་རིག་པ་དང་སྤྱི་ཚོགས་རིག་པ།བྱིས་གཉོར་རིག་པ་དང་མི་འབྲེལ་རིག་པ་སོགས་གཙོས་པའི་དེབ་རྩོམ་གང་ཡང་བོད་བསྒྱུར་བྱས་མི་འདུག་དྲན་ཡོང་།ཁྱོད་རང་ཚོ་སོ་སོ་སྡོད་སའི་སྐད་ཡིག་གང་དེ་ལ་ནང་བྱན་མ་སོང་ནས་ཡིག་བསྒྱུར་གྱི་ལས་ཀ་བྱེད་མ་ནུས་པ་རེད་དམ།ཡང་ན་གནམ་ས་བླ་འོག་བརྗེ་བཞིན་པའི་ཡར་རྒྱས་ཅན་གྱི་རྒྱལ་ཁབ་གཞན་དག་གི་དངོས་ཕན་དཔལ་ཡོན་གྱི་མཛེས་པ་ལ་སྣང་ཆུང་བྱས་བཞག་པ་རེད།ཡང་མིན་ན།ང་ཚོའི་མི་རིགས་འདི་ལ་རིག་གནས་ཚུར་ལེན་གྱི་བྱ་བཞག་རླབས་པོ་ཆེའི་ལས་རིགས་དེ་མི་དགོས་སྙམ་པའི་བསམ་བློ་སྐོར་ལོག་བཏང་བ་ཨེ་ཡིན་ནམ།དེ་ནི་ཡིན་མི་སྲིད།